Ondersoek duur voort ná man glo tiener doodry | Maroela Media
Ondersoek duur voort ná man glo tiener doodry
Die twee meisies wat William Taute na bewering raakgery het (Foto: Herald Live)
William Taute (27), die man van Port Elizabeth wat glo twee jong meisies omgery het terwyl hy vermoedelik onder die invloed van alkohol was, se saak is Vrydag in die plaaslike landdroshof uitgestel.
Taute was nie Vrydag in die hof nie. Hy staan tereg op aanklag van strafbare manslag, poging tot moord, roekelose of nalatige bestuur, bestuur onder die invloed van alkohol en versuim om ná 'n ongeluk stil te hou.
Ryno Scholtz, vir Taute, het vroeër aangedui dat sy kliënt van plan is om skuld te ontken op alle aanklagte teen hom.
Jaydene Lucas (16) is ná die ongeluk in April na Livingstone-hospitaal geneem waar sy dadelik op lewensondersteunende masjiene geplaas is. Dit is egter later afgeskakel en sy het gesterf.
Haar vriendin, Lorren Abrahams (20), was in 'n kritieke toestand.
Die twee meisies was saam met hul vriende op pad na kadetopleiding van die Vloot toe hulle naby die Humewood-oorgang geloop het. Adv. Timothy van Rooyen, die staatsaanklaer, het voorheen gesê Taute het na bewering teen 'n hoë spoed in die pad af gejaag en die meisies getref. Hy het glo ook deur 'n rooi verkeerslig gery, versuim om by die ongelukstoneel stil te hou en stilstaande motors verbygesteek.
Die saak is tot 15 Augustus uitgestel vir verdere ondersoek.
Taute, wat in Maart vrygelaat is op borgtog van R5 000, het intussen na 'n familieplaas in Vryburg in Noordwes verhuis.